毗陵三題  其三
作者：釋居簡
朝代：宋

paragraphs: 故國有喬木，獨孤去思處。
陳祠後庭曠，落落肆蟠踞。
輪囷平地起，婆娑半天去。
亭亭若爲高，滴翠重於霧。
冰雪不知凜，春秋不知數。
雲仍今幾何，梁棟亦云婁。
攀可梯天雲，涉可航海具。
玄鶴問耆壽，老鳳停孤翥。
前年雷破山，裂木如折筯。
俯觀數州地，屹立障瀾柱。
雖云不附麗，亦豈無佽助。
百圍振虛籟，言嗟漆園誤。
溜雨四十圍，詩史誕彌著。
鏘然古柏行，誰領末後句。
一畮蔽蒼苔，回顧空蕃庶。